Diari Oficial de la Generalitat Valenciana


Sumari del DOGV 8154, del 23-10-2017 (2017/8952)

RESOLUCIÓ de 10 d'octubre de 2017, del director general de Relacions amb les Corts, per la qual es publica el Conveni marc entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i Heineken España, SA, en matèria de medi ambient i agricultura sostenible.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8154

Data del DOGV
:   23-10-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/8952


Data del document
:   10-10-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 10 d'octubre de 2017, del director general de Relacions amb les Corts, per la qual es publica el Conveni marc entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i Heineken España, SA, en matèria de medi ambient i agricultura sostenible. [2017/8952]  
La Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural, i Heineken España, SA, han subscrit, prèvia tramitació reglamentària, el dia 26 de setembre de 2017, un Conveni marc de col·laboració en matèria de medi ambient i agricultura sostenible, i d'acord amb el que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 6 d'octubre de 2017 i número 1479/2017, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 10 d'octubre de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat i Heineken España, SA, en matèria de medi ambient i agricultura sostenible  
  
València, 26 de setembre de 2017  
  
Reunits  
D'una part, Elena Cebrián Calvo, consellera d'Agricultura, Medi Ambient, Canvi Climàtic i Desenvolupament Rural de la Generalitat, en virtut de Decret del president de la Generalitat 8/2015, de 29 de juny, pel qual es disposa el seu nomenament.  
I d'una altra, Jorge Paradela Gutiérrez, director de Relacions Corporatives de Heineken España, amb DNI número 40967985E, que intervé en representació de Heineken España, SA, amb CIF Y56271416, amb domicili social en avinguda d'Andalusia, 1, 41268 Sevilla, i facultat per a la firma del present conveni en virtut dels poders que li han sigut conferits per poder notarial davant del notari de Sevilla, Pablo Gutiérrez-Alviz y Conradi, amb data 17 de desembre de 2015, i amb el número 5338 del seu protocol. L'escriptura esmentada es troba inscrita en el Registre Mercantil de Sevilla, al volum 3197, foli 115, full SE-40.424, inscripció 144a.  
Els compareixents, que actuen en funció dels seus respectius càrrecs, es reconeixen mútuament i recíproca la capacitat legal necessària per a subscriure el present conveni marc de col·laboració i, a l'efecte, lliurement,  
  
Exposen  
  
Primer. La Llei 5/1983, de 30 de desembre, del Consell, assigna a la persona titular de la Conselleria d'Agricultura, Medi Ambient, Canvi Climàtic i Desenvolupament Rural les competències que li atorga, i és el màxim òrgan encarregat de la direcció i execució de la política del Consell en matèria d'agricultura, ramaderia, pesca, alimentació, medi ambient, recursos hídrics, canvi climàtic, desenvolupament rural, política agrària comuna i prevenció d'incendis.  
La Comunitat Valenciana té competència exclusiva, sense perjuí del que disposa l'article 149.1.23a de la Constitució, en matèria de delimitació, regulació, ordenació i gestió integral dels espais naturals protegits, incloent-hi els que afecten corredors biològics, i hàbitats en el territori de la Comunitat Valenciana, així com la declaració de qualsevol figura de protecció i establiment de normes addicionals de protecció ambiental.  
  
Segon. El Decret 103/2015, de 7 de juny, del Consell, pel qual s'estableix l'estructura orgànica bàsica de la Presidència i de les conselleries de la Generalitat, atribueix a la Conselleria d'Agricultura, Medi Ambient, Canvi Climàtic Desenvolupament Rural competències en matèria de medi ambient i aigua, com són el desenvolupament d'actuacions per a la conservació, restauració i posada en valor del patrimoni natural i la gestió dels recursos naturals de la Comunitat Valenciana, propiciant la seua racional utilització, així com la custòdia del territori; la coordinació de la gestió de la Xarxa d'Espais Naturals Protegits i de la Xarxa Ecològica Europea Natura 2000 de la comunitat autònoma, a més d'altres figures de protecció de caràcter internacional, garantint la coherència de les activitats impulsades en el seu àmbit territorial, així com el desenvolupament d'actuacions per a la conservació, restauració i posada en valor del patrimoni natural.  
  
Tercer. La conservació de la biodiversitat de la Comunitat Valenciana és una de les principals responsabilitats de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat. En aquest sentit, la protecció i la gestió activa de les riberes fluvials i les zones humides adquireix una importància vital per a la conservació d'hàbitats i espècies. La Comunitat Valenciana posseeix un dels patrimonis de zones humides i riberes, rics i variats de l'Estat espanyol i la Unió Europea. Entre les zones humides i riberenques de la Comunitat Valenciana es troben espais protegits de rellevància internacional, com la Marjal de Pego-Oliva, el Prat de Cabanes-Torreblanca, la Marjal d'Almenara i, sobretot, l'Albufera de València, espai de referència per la seua excepcional riquesa en espècies i hàbitat i model d'integració entre els usos humans i la preservació els valors ambientals i paisatgístics. La major part d'aquests espais formen part de la xarxa Natura 2000.  
  
Quart. D'altra banda, i tenint en compte les particularitats del territori valencià i la mil·lenària història d'interacció entre el medi natural i les activitats humanes, qualsevol estratègia que pretenga la conservació a llarg termini de la rica biodiversitat valenciana ha de prestar una atenció especial als mitjans agrícoles, els quals alberguen espècies singulars i dels quals en depenen, en algun moment del seu cicle de vida, moltes altres. La preservació d'aquests mitjans requereix un acostament particular que permeta forjar aliances amb els agricultors, de manera que l'activitat productiva es duga a terme de manera compatible amb la presència de la fauna i flora d'interès. En aquest sentit, la figura de la custòdia del territori constitueix una eina de gran valor per a dissenyar programes de responsabilitat i compromís compartit. Els avanços en aquest sentit redunden en benefici per a tota la cadena de producció, especialment de cara a la comunicació social, ja que és possible associar com a imatge de qualitat el compromís amb la conservació de la natura.  
  
  
Cinqué. Heineken España, SA, és una empresa mercantil, legalment constituïda a Sevilla, el 8 d'agost de 2000, per mitjà de fusió de les societats SA, El Águila, Heineken España, SA Unipersonal, Grup Cruzcampo, SA, i Berferuga Properties Investments Holding, SA, que gaudeix de personalitat jurídica pròpia, l'objecte social principal de la qual és la fabricació i comercialització de cerveses.  
  
Aquesta empresa, hereua d'una gran tradició cervesera espanyola, compta amb més d'un segle d'experiència empresarial. La fusió l'any 2000 va donar origen a Heineken España, SA, i va suposar l'inici d'una aventura empresarial que uneix la tradició i la història amb una profunda passió per la cervesa.  
  
Heineken España, SA, té un fort vincle amb València que es remunta a 1941, any en què es va iniciar la construcció de l'antiga fàbrica de cerveses El Águila, actual emplaçament a Quart de Poblet, i de la Fundació Cruzcampo Escola d'Hostaleria, fet que suposa més de 73 anys lligats a la història d'aquesta regió.  
Hui dia, Heineken España, SA, és una de les empreses líders del sector cerveser espanyol i una de les primeres del sector d'alimentació i begudes, i comercialitza el més ampli ventall de cerveses del mercat, amb 46 varietats. La companyia és també líder del sector en hostaleria i restauració, centrada en la innovació com a palanca de generació de valor per al canal hostaleria, i en el servei a clients hostalers com a via de creixement.  
Actualment Heineken España, SA, està present a la Comunitat Valenciana, amb la seua fàbrica de Quart de Poblet, i Escola d'Hostaleria Fundació Cruzcampo Veles e Vents a València, amb més d'un 13 % de la plantilla.  
  
Sisé. La sostenibilitat en Heineken España, S, està totalment integrada en la companyia i constitueix una de les sis prioritats clau de l'estratègia de negoci. L'estratègia de sostenibilitat «Brindant un món millor» permet generar valor compartit per a clients, col·laboradors i la societat en general. «Brindant un món millor» s'estructura entorn de sis línies d'actuació prioritàries: protecció de les fonts d'aigua; reducció de les emissions de CO2; compres locals i sostenibles; consum responsable; seguretat i salut; i creixent amb les comunitats.  
  
En el marc de la seua política empresarial de sostenibilitat, Heineken España, SA, pretén col·laborar amb la Conselleria d'Agricultura, Medi Ambient, Canvi Climàtic i Desenvolupament Rural de la Generalitat en la millora del medi natural i espais protegits de la Comunitat Valenciana, a fi de desenvolupar la seua actuació prioritària sobre la protecció de les fonts d'aigua.  
Heineken España, SA, entén que, malgrat els esforços que es realitzen per a reduir al màxim el seu consum d'aigua, sempre n'hi ha una part que no està garantida que retorne a la conca hídrica d'on va ser obtinguda. En concret, l'aigua que conté l'ampolla i la que s'evapora en el propi procés de fabricació. Per això, Heineken España, SA, pretén desenvolupar amb la Conselleria d'Agricultura, Medi Ambient, Canvi Climàtic i Desenvolupament Rural de la Generalitat, entre altres actuacions, projectes mediambientals en l'àmbit de la demarcació de la Confederació Hidrogràfica del Xúquer, que permeten restituir al medi ambient una quantitat d'aigua pròxima als 348.000 m³.  
  
De conformitat amb l'anterior, les parts manifesten la seua voluntat d'establir el present conveni marc de col·laboració, d'acord amb les següents  
  
Clàusules  
  
Primera. Objecte del conveni  
Constitueix l'objecte d'aquest conveni marc l'establiment de les condicions de col·laboració entre la Conselleria d'Agricultura, Medi Ambient, Canvi Climàtic i Desenvolupament Rural de la Generalitat i Heineken España, SA, quant a determinar els compromisos necessaris per a dur a terme la col·laboració en actuacions que redunden en la millora del medi natural, espais protegits, gestió de la Xarxa Natura 2000 i conservació de flora, fauna i hàbitats a la Comunitat Valenciana, en particular per mitjà de la restauració ecològica de riberes i zones humides, la conservació de la biodiversitat associada a mitjans agrícoles, la lluita contra l'erosió, qualitat de les aigües, la posada en valor del capital natural i la promoció de tasques de sensibilització ambiental, entre altres.  
  
Segona. Línies d'actuació de cooperació i col·laboració entre les parts  
Les parts es comprometen a dur a terme les següents línies d'actuació:  
- Desenvolupar actuacions que redunden en la millora del medi natural i els espais protegits de la Comunitat Valenciana, en particular la restauració ecològica de riberes i zones humides, la conservació de la biodiversitat, la gestió de la Xarxa Natura 2000, la posada en valor del capital natural i la promoció de tasques de sensibilització ambiental, entre altres.  
- Gestionar, coordinar i promoure la disponibilitat dels mitjans humans i materials que cada una, en el seu àmbit i dins de les seues atribucions, considere necessaris.  
- Identificar noves actuacions, susceptibles d'implementar-se per mitjà d'aquest conveni.  
  
Ambdues parts s'informaran mútuament de qualsevol incidència rellevant que poguera produir-se en el desenvolupament d'aquest conveni.  
La Conselleria d'Agricultura, Medi Ambient, Canvi Climàtic i Desenvolupament Rural de la Generalitat i Heineken España, SA, formalitzaran les seues activitats de cooperació en forma de convenis de col·laboració, de conformitat amb el que estableix el present conveni marc.  
En cas de ser necessari permisos en alguna de les actuacions previstes, la Conselleria d'Agricultura, Medi Ambient, Canvi Climàtic i Desenvolupament Rural de la Generalitat els gestionarà i obtindrà de l'organisme de conca corresponent.  
  
Tercera. Tasques a realitzar  
En una primera fase, les parts es comprometen a dur a terme les tasques descrites en un primer conveni de col·laboració, que correspondrà a un projecte de restauració fluvial i control de canyes, amb actuacions complementàries i de posada en valor a través d'oficis artesanals, en el barranc del Poyo.  
Posteriorment, es podran subscriure convenis de col·laboració amb qualsevol altra tasca que puga ser identificada d'acord amb la clàusula segona.  
  
Quarta. Obligacions de cada part  
La Conselleria d'Agricultura, Medi Ambient, Canvi Climàtic i Desenvolupament Rural de la Generalitat s'encarregarà d'establir àmbits d'actuació i identificació de les prioritats, d'acord amb la informació disponible sobre l'estat de conservació d'hàbitats i espècies i les prioritats de conservació derivades de la dita informació, així com de qualsevol altra que s'establisca per a cada actuació específica en el marc d'aquest conveni.  
Per la seua banda Heineken España, SA, es compromet a fer front als costos d'execució dels projectes específics, amb l'acord previ del seu import econòmic entre les parts firmants d'aquest conveni i amb l'assessorament de la comissió mixta de seguiment definida en la clàusula cinquena.  
En tot moment, hi haurà una comunicació entre les dues parts que redunde en la millor consecució dels objectius.  
  
Cinquena. Comissió mixta de seguiment  
Es constitueix una comissió mixta de seguiment, de composició paritària, que serà l'òrgan encarregat de tutelar, des de la perspectiva de la col·laboració i cooperació, l'aplicació del present conveni marc.  
  
La comissió mixta esmentada estarà composta pels representants que amb aquest fi designen cada una de les entitats i institucions participants, atenent a la composició següent:  
- Dos vocals en representació de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat, designats per la persona titular de la Sotssecretaria de l'esmentada conselleria i d'entre el seu personal.  
- Dos vocals en representació de Heineken España, SA, designats per la persona que n'ostente la Presidència.  
La comissió es constituirà en un termini no superior a dos mesos, a comptar de la data de firma del present conveni marc.  
La comissió es reunirà, almenys, una vegada a l'any i sempre que ho sol·licite qualsevol de les parts firmants del present conveni marc, havent d'elaborar-se per la persona que ostente la Secretaria de la comissió una acta de les sessions que tinguen lloc.  
La Secretaria de la comissió serà ocupada conforme es preveu en la clàusula novena del present conveni marc.  
L'adopció d'acords per la comissió mixta de seguiment requerirà el consens entre les parts, les quals entre altres podran determinar les seues pròpies normes internes de funcionament.  
La comissió mixta de seguiment podrà proposar qualsevol altra tasca diferent de les identificades en la clàusula tercera, relacionades amb alguna de les línies d'actuació previstes en la clàusula segona.  
La comissió mixta de seguiment serà l'òrgan encarregat de resoldre les qüestions que pogueren plantejar-se en relació als termes del present conveni.  
De forma supletòria es podrà aplicar la Llei 40/2015, d'1 d'octubre, de règim jurídic del sector públic, capítol II secció 3a, del títol preliminar.  
  
  
Sisena. Funcions de la comissió mixta de seguiment  
La comissió mixta de seguiment tindrà com a funcions les següents, sense perjuí de les pròpies de cada part:  
- Realitzar el seguiment del que estableixen les clàusules del present conveni marc de col·laboració.  
- Proposar formes de cooperació tècnica i administrativa entre les parts, que redunden en el millor i més coordinat exercici de les competències que els corresponguen, en l'àmbit de la millora del medi natural i espais protegits de la Comunitat Valenciana.  
- Identificar noves zones susceptibles d'actuació i desenvolupar projectes de millora del medi natural i espais protegits de la Comunitat Valenciana.  
  
Setena. Règim orgànic de la comissió mixta de seguiment  
- La designació o, si és el cas, la remoció dels membres que formen part d'aquesta comissió mixta de seguiment serà efectuada pel seu òrgan competent, d'acord amb el que disposa la clàusula cinquena.  
  
- Cada una de les parts podrà designar un suplent per a cada membre titular, que substituirà el titular quan, per qualsevol motiu, no poguera assistir a les sessions per a les quals fóra convocat.  
- Els membres titulars podran delegar la representació en un altre membre titular.  
- Els membres de la comissió mixta de seguiment ostentaran aquesta condició pel temps que dure el seu mandat en les respectives entitats o institucions que els van nomenar. En el supòsit de cessar, per qualsevol causa, la vinculació d'un vocal amb el departament o entitat que li haguera designat, el vocal afectat, o a falta d'això, la part que haguera efectuat la designació esmentada, haurà de posar aquesta circumstància en coneixement de la comissió mixta de seguiment, als efectes que es faça el nomenament d'un nou vocal per l'òrgan competent a l'efecte.  
  
  
Huitena. La presidència de la comissió mixta de seguiment  
La Presidència de la comissió l'ostentarà la persona entre els representants de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat que posseïsca el major rang.  
Les funcions de la Presidència de comissió seran les següents:  
- Exercir de portaveu de la comissió.  
- Realitzar la convocatòria i els corresponents ordres del dia de les sessions d'aquest òrgan.  
- Exercir la representació institucional de la comissió en els distints actes i fòrums que així es requerisca.  
- Dirigir i supervisar el treball que realitze la comissió.  
- Dirimir amb el seu vot els empats, als efectes d'adopció d'acords.  
  
  
Novena. Secretaria de la comissió mixta de seguiment  
La Secretaria de la comissió mixta de seguiment serà exercida per una persona funcionària de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat, de rang almenys cap de servei, i tindrà veu, sense vot.  
Les actes seran remeses a la Sotssecretaria de la Conselleria d'Agricultura, Medi Ambient, Canvi Climàtic i Desenvolupament Rural de la Generalitat, on seran arxivades.  
  
Deu. Finançament  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans propis i materials.  
  
Onze. Modificació  
El present conveni marc de col·laboració podrà ser modificat per mutu acord de les parts. La modificació s'efectuarà per mitjà de la subscripció de l'oportuna addenda al conveni i sempre dins del termini de la seua durada.  
  
Dotze. Extinció  
L'extinció del present conveni de col·laboració serà per compliment o per resolució. Són causes de resolució:  
- El mutu acord de les parts intervinents.  
- L'incompliment d'algunes clàusules contingudes en aquell.  
- Qualssevol altres previstes en la legislació que li siguen aplicables.  
  
En el cas de resolució anticipada del conveni, les actuacions en curs continuaran efectuant-se fins a la seua completa finalització, no iniciant-se noves actuacions.  
  
Tretze. Vigència i durada  
El present conveni tindrà una durada de quatre anys a comptar del dia de la firma, podent ser prorrogat per un període màxim de la mateixa durada, per acord exprés entre les parts firmants, amb la proposta prèvia per la comissió mixta de seguiment prevista en la clàusula cinquena, havent de formalitzar amb una antelació mínima d'un mes prèvia al seu acabament.  
  
Catorze. Identitat gràfica i publicitat  
En la identificació gràfica de la totalitat de les accions objecte del present conveni, en la publicitat que se'n realitze i en la senyalització general associada, es farà constar la seua justificació i finançament, així com la denominació de les parts signatàries i els logotips que corresponguen d'acord amb les normes d'identitat corporativa d'aplicació.  
  
  
Quinze. Naturalesa i jurisdicció  
El present conveni té naturalesa administrativa, segons el que disposa l'article 47 de la Llei 40/2015, d'1 d'octubre, de règim jurídic del sector públic. I està exclòs de l'àmbit d'aplicació del text refós de la Llei de contractes del sector públic, aprovat per Reial decret legislatiu 3/2011, de 14 de novembre, en virtut del que estableix l'article 4.1.d de la mencionada norma.  
Les controvèrsies que pogueren plantejar-se sobre la interpretació i execució del present conveni, hauran de ser resoltes per la jurisdicció contenciosa administrativa, d'acord amb la Llei 29/1998, de 13 de juliol, reguladora d'aquest ordre jurisdiccional.  
I, en prova de conformitat amb els seus termes, totes les parts subscriuen el present conveni marc de col·laboració, en tres exemplars, al lloc i en la data al principi indicats.  
  
La consellera d'Agricultura, Medi Ambient, Canvi Climàtic i Desenvolupament Rural: Elena Cebrián Calvo.  
  
El representant de Heineken España, SA: Jorge Paradela Gutiérrez.